Grethe Fossli (Arbeiderpartiet), 2003-06-20:
For to dager siden behandlet Stortinget St.prp. 51, Virkemidler for et innovativt og nyskapende næringsliv. Proposisjonen ble oversendt i vår fra Regjeringen, og bl.a. på grunn av situasjonen i arbeidsmarkedet og at næringslivet i Norge trenger et enda bedre virkemiddelapparat, ble saken behandlet med rekordfart i komiteen. Men et godt organisert virkemiddellapparat må ha penger, ellers er det ikke mye verdt. Ellers kan de ikke bidra til å snu strømmen og skape nye arbeidsplasser som vi så sårt trenger. Derfor har vi i Arbeiderpartiet til dette reviderte budsjettet presentert en pakke med tiltak mot arbeidsledighet, hvor mange av elementene nettopp er å fylle på i potten til virkemiddelapparatet. Det er gledelig at flertallet i Stortinget er enig med oss, og vi har derfor fått gjennomslag for mange av våre forslag. Jeg starter med SND, som har en meget viktig rolle. Vi foreslo å øke tilskuddet til Landsdekkende innovasjonsordning med 125 mill. kr. Denne posten skal brukes til innovasjon og omstilling. Vi har valgt å være ganske målrettet i disse bevilgningene, slik at de skal kunne puttes inn der vi mener det er mulig å få til relativt rask vekst av arbeidsplasser. Jeg må innrømme at jeg holder en knapp på Landsdekkende innovasjonsordning. Den kan brukes over hele landet, og den kan brukes bransjevis på tvers av regionene. Vi har valgt å fokusere på noen områder innenfor de mulighetene denne posten gir, og har derfor valgt å prioritere de følgende områder: støtte til kommersialisering av forskningsresultater, kompetanseutvikling og støtte til nyetablerere med 50 mill. kr et nytt program for kulturbasert næringsutvikling, 5 mill. kr nytt program for næringsrettet design, 5 mill. kr Kort om programmet for næringsrettet design: Design får mer og mer betydning i produktutviklingen. Det vises bl.a. til hvilke produkter som vinner i kampen om det internasjonale markedet. På Designdagen, som arrangeres hvert år, premieres en rekke produkter for god design, og interessant nok er det ikke bare serviser, glass og møbler som blir trukket inn. I 2002 ble merket for god design tildelt bl.a. en bilbarnestol, en lysmast til veibelysning, en startloop til å starte biler med og en rullator for eldre. Jeg kunne ha nevnt mange flere spennende produkter. Vi må bli enda flinkere til å fokusere på dette, og til det trengs det penger. Reiseliv er et annet område vi kan bli mye bedre på. I 2001 utarbeidet Norges Turistråd en opptrappingsplan for satsing på merkevarebygging av Norge som reisemål for 2002–2006. Denne ble utarbeidet etter de signaler Stortinget gav i forbindelse med behandling av St.meld. nr. 15 for 1999-2000, Lønnsomme og konkurransedyktige reiselivsnæringer. Problemet er at Turistrådet ikke har fått mer penger, men i stedet har fått kutt. Reiseliv er arbeidsplasser, og det er arbeidsplasser over hele landet, både i Asker, der jeg bor, og på Røst i nord. Når vi nå foreslår å øke posten Tilskudd til internasjonal markedsføring av Norge med 10 mill. kr, høres det kanskje ikke så mye ut, men for Norges Turistråd betyr det at de har mulighet til å drive markedsføring av Norge internasjonalt i forbindelse med vinteren som kommer, og de har mulighet til å følge opp opptrappingsplanen. Sammen med næringen selv vil de kunne satse enda mer på internasjonal profilering, noe jeg har erfart at det er vilje til, etter å ha deltatt i samtaler med dem om dette. Reiselivsnæringen er en viktig næring, og den dekker som jeg sa hele landet, i tillegg er det viktige kvinnearbeidsplasser. Turistrådet sier i opptrappingsplanen følgende: «På lang sikt vil et positivt nasjonalt omdømme være avgjørende for vellykket eksport av norsk kultur, natur, kunnskap, kompetanse, varer og tjenester og turisme. En vesentlig styrking og samordning av den nasjonale innsatsen på dette området er helt nødvendig.» På onsdag fattet Stortinget vedtak om at Norges Turistråd skal innlemmes i den nye enheten for innovasjon og internasjonalisering. Sammen med SND, SVO og Norges Eksportråd vil Turistrådet nå få et ønske oppfylt, som de også har skrevet om i sin plan, nemlig samordning av offentlig innsats. Med litt mer penger til innovasjon, design, kulturbasert næringsliv og internasjonal markedsføring bør dette gi et enda bedre utgangspunkt, selv om enheten ennå ikke er på plass – og i hvert fall ikke i morgen. Det er så mye bra jeg kunne ha snakket om når det gjelder de forslag som vi har fått flertall for, men tiden begynner å bli knapp. Men bare én ting til siste taler: Jeg er så hjertens enig når det gjelder rusbrus. Det er flott med en avgiftsøkning. Så må vi sette inn tiltak for at færre og færre tar i bruk dette produktet.